钦定古今图书集成/理学汇编/文学典/第117卷 > 许重熙
## 钦定古今图书集成/理学汇编/文学典/第117卷 > 许重熙

按《苏州府志》：“重熙，字子洽，常熟人，河孙。崇祯初，北游
太学，一时钜公推其有良史才。刻《五陵注略》，触诚意
伯刘孔昭忌，将发难。祭酒倪文正元璐争之力，即攻
文正。牵连参阅姓氏七十五人，皆东林指名者。时乌
程当国，阴主之，拟旨推究，三上不允而解。数游金陵、
维扬、匡庐间，诸藏书家，延致于家，商订典籍。学益博”，
识益高。所著有《历代通略》《大臣年表》《宋史增定新编》
《缀篱草》《旅寄轩稿》。年七十八，灯下细书《舆地分合指
掌图》，未竟卒。